ועדת הפנים והגנת הסביבה, כנסת 20, פרוטוקול מספר 649, 2018-06-12 13:00

יואב קיש: שלום.

יואב קיש: אני פותח את ישיבת ועדת הפנים והגנת הסביבה.

יואב קיש: אנחנו ביום ההוקרה לעיירות הפיתוח.

יואב קיש: ועדת הפנים בחרה ביום הזה להסתכל על נושא של שיקום השכונות בערי הפיתוח.

יואב קיש: אני רוצה לומר שאני רואה שליחות ובאמת משימה לאומית של טיפול במצוקות של שנים של עיירות הפיתוח והנושא הזה של הפרויקט של משרד השיכון, של שיקום שכונות, הוא אחד הפרויקטים היותר חשובים וראויים.

יואב קיש: נמצא אתנו סגן שר הבינוי והשיכון, חבר הכנסת ז'קי לוי.

יואב קיש: אנחנו יודעים שמשפחתו של ז'קי לוי עטורת עשייה וכבוד.

יואב קיש: סגן השר ז'קי לוי הוא אבן נדבך ראויה בשושלת וברקע של המשפחה.

יואב קיש: בכל מקרה, אנחנו נשמע את התיאור.

יואב קיש: צריך לזכור שבסופו של דבר מדובר באוכלוסייה עם צרכים מאוד מורכבים וקשיים ומחייבת, לתפיסתי, התערבות של השלטון המרכזי אי אפשר להשאיר את זה רק לשלטון המקומי או לחברה בעניין הזה.

יואב קיש: השליחות הזו היא ראויה.

יואב קיש: אנחנו צריכים להסתכל ולהבין שהדבר הראשון שבפני כל אדם ואדם הוא קורת הגג והיכולת למצוא את מקומו ולחיות בכבוד.

יואב קיש: אלה בדיוק הדברים הבסיסיים שמדינה צריכה לאפשר לתושבים שלה.

יואב קיש: בעניין הזה ז'קי, אני יודע את העשייה הרבה שלך במשרד, העשייה היא ברוכה, ובבקשה תציג את הנושא.

יואב קיש: בהמשך גם כמובן נשמע אנשים נוספים שהגיעו וראשי רשויות שנמצאים כאן אתנו.

יואב קיש: שלום לכם.

ז'קי לוי: תודה רבה.

ז'קי לוי: יושב ראש הוועדה חברי, אני רוצה להודות לך על ההזדמנות ועל הזימון שלנו להציג את הדברים כי הרבה פעמים אנחנו עושים דברים ולא מצליחים לחשוף אותם.

ז'קי לוי: היום אנחנו אנשי בשורות.

ז'קי לוי: בשעה 11:00 הייתה לנו מסיבת עיתונאים בה הצגנו פעם ראשונה תכנית של הדיור הציבורי.

ז'קי לוי: 30 שנים מדינת ישראל לא הציגה תכנית.

ז'קי לוי: שמנו היום על השולחן תכנית ארוכת טווח לעשור שתשנה את כל מפת הדיור הציבורי ואני אומר את זה כי יש כאן פעילים חברתיים שאני מכיר אותם והם יודעים בדיוק על מה אני מדבר.

ז'קי לוי: יושבים כאן חבריי ראשי הרשויות ויוסי חדד ראש האגף במשרד השיכון.

ז'קי לוי: אני אגע קודם כל בבשורה שהבאנו היום ואחר כך אני אגש לנושא לשמו זומנו, שיקום שכונות.

ז'קי לוי: משרד השיכון, אם אני אומר ב-30 שנים, לא הגדיל את מלאי הדירות לדיור הציבורי והמלאי רק פחת.

ז'קי לוי: אם היו 150,000 דירות, היום יש 65,000 יחידות דיור בדיור הציבורי.

ז'קי לוי: הבעיות גברו והאמצעים קטנו.

ז'קי לוי: ברגע שאין לך אפשרות לפתור בעיות, אתה מגדיל את הקריטריונים לזכאים וזה יוצר מצב שלקבל דירה בדיור הציבורי, זה אבסורד.

ז'קי לוי: אם אני אתן נתונים, יש לנו היום כ-65,000 שגרים בדיור הציבורי, עוד 160,000 משפחות מקבלות סיוע שזה יכול להיות מ-700 שקלים עד 4,000 שקלים.

ז'קי לוי: זה יוצא שאנחנו עם 230,000 משפחות בישראל שזקוקות לעזרה ממשלתית בנושא של זכאים לדיור ציבורי.

ז'קי לוי: המטרה שלנו בהצגת התכנית באה מהצרכים מהשטח.

ז'קי לוי: בנינו תכנית שכל שנה נוסיף 7,500 דירות לדיור הציבורי למשך עשור.

ז'קי לוי: הצגנו את התכנית, גם את המקורות, גם את הפתרונות.

ז'קי לוי: חבריי ראי הרשויות.

ז'קי לוי: נאפשר להם לשבת.

יואב קיש: כן.

יואב קיש: היו קודם שתי סנוניות ועכשיו הגיעו עוד.

ז'קי לוי: לא יכולתי לקבל את האנשים הטובים ביותר לישיבה הזאת, הם מאלה שמובילים את השלטון המקומי הכי ותיקים.

ז'קי לוי: יושב ראש השלטון המקומי לשעבר, הוותיק מראשי הרשויות.

ז'קי לוי: הוא ראש עיר מאז חורבן בית שני.

ז'קי לוי: גם מאיר היה ראש עיר והוא יבין את זה הכי טוב.

ז'קי לוי: אני חוזר על הדברים שאמרתי כשלא הייתם כאן.

ז'קי לוי: עם כניסתנו למשרד, של השר ושלי, מול עינינו עמדו כמה בעיות.

יואב קיש: לפני שהם באו הייתה כאן חבורה של ילדים קטנים חמודים.

יואב קיש: אני לא יודע אם עשינו דיל טוב בהחלפה הזאת.

קריאה: אני אומר לך שעשית דיל רע.

יואב קיש: בשעה 14:00 יצטרפו אליהם כולם לאירוע המרכזי.

ז'קי לוי: אני חוזר לדברים שאמרתי.

ז'קי לוי: בנושא של הדיור הציבורי היום, כ-230,000 משפחות מטופלות על ידי המשרד.

ז'קי לוי: 30 שנים לא נוספו דירות לדיור הציבורי אלא להפך, מספרן ירד מ-150,000 ל-65,000.

ז'קי לוי: עם חוק המכר, חוק שאפשר לקנות את הבתים, המדינה לא הוסיפה.

ז'קי לוי: קיבלנו החלטה וקנינו – אם זה בהנפקה ואם זה מהקרן – כ-2,000 יחידות דיור.

ז'קי לוי: שיפצנו דירות שהיו סגורות בגלל עלויות ולא הייתה כדאיות, עוד 600.

ז'קי לוי: בנינו עם הסוכנות הסכם על 2,500 יחידות דיור.

ז'קי לוי: בסופו של דבר ראינו שכל מה שאנחנו עושים זאת טיפה בים.

ז'קי לוי: על מנת לעשות מהלך דרמטי בדיור הציבורי, הקמנו צוותים.

ז'קי לוי: פעלנו, קיימנו ישיבות והיום הצגנו במסיבת עיתונאים תכנית ל-10 השנים הבאות בדיור הציבורי שיוסיפו כ-7,500 יחידות כל שנה לעשר שנים.

ז'קי לוי: הבאנו את המקורות, הבאנו את הפתרונות ואני אומר את זה כאן שמדינה שרוצה שכל אזרחיה ישרתו בצה"ל ויהיו מחויבים ואזרחים טובים, לא יכולה לאפשר שלא תהיה קורת גג לכל ילד.

ז'קי לוי: אנחנו מחויבים בזה.

ז'קי לוי: אנחנו הצגנו תכנית שתבוא לממשלה ותבוא לכנסת.

ז'קי לוי: אין לי ספק שכולם יצטרפו.

ז'קי לוי: אם למישהו יש תכנית אחרת, שייתן אותה.

ז'קי לוי: כל עוד אין תכנית אחרת, זאת התכנית.

ז'קי לוי: לצערי זו הפעם הראשונה שמשרד השיכון מציג תכנית בדיור הציבורי ב-30 השנים האחרונות.

ז'קי לוי: זה אתגר אדיר.

יואב קיש: לשמחתך.

יואב קיש: צער מצד אחד ושמחה על כך שסוף סוף זה קורה.

ז'קי לוי: נכון.

ז'קי לוי: אני רואה בזה מה שנקרא את תרומתי הצנועה ושל השר לבעיות הלאומיות שאנחנו צריכים להתמודד אתן.

ז'קי לוי: אני נכנס לפרויקט שיקום שכונות שמרבית ראשי הרשויות מכירים אותו אישית.

ז'קי לוי: הם ליוו אותו בתקופת אבי ואני חוזר לתקופה.

ז'קי לוי: עם בחירת הממשלה סימנתי במאבק אישי שלי להחזיר את שיקום שכונות.

ז'קי לוי: מי שהיה ראש רשות יודע, בזמן שאנחנו עוסקים בבנייה של דירות חדשות, שכונות חדשות, הפערים גדלים.

ז'קי לוי: זה לא מצמצם אותם.

ז'קי לוי: השכונות הוותיקות מתרחקות והאוכלוסייה החלשה לא רק שהיא לא מקבלת בברכה אלא היא רואה את החדש כבא על חשבונה.

ז'קי לוי: לכן ראיתי שעם כל המשימה הלאומית לדאוג לפתרון דיור, צריך גם לתרום לנושא אחד והוא צמצום פערים וחיבור האוכלוסייה בכל עיר שאנחנו יכולים ובטח שבערי הפיתוח והפריפריה.

ז'קי לוי: יושבים כאן ראשי רשויות שיגידו לך בעברית הכי פשוטה שבעולם ולצערי חברי הכנסת לא מבינים את זה.

ז'קי לוי: אנחנו צריכים להילחם למען זה.

ז'קי לוי: הערים הגדולות, יש לה עודף הכנסת והן יכולות לעשות מה שהן רוצות.

ז'קי לוי: הערים הבינוניות, גם להן אין בעיה.

ז'קי לוי: כל הפריפריה ועיירות הפיתוח, ללא התערבות ממשלתית לא יכולות להיכנס לשכונות.

ז'קי לוי: אין להן סמכות גם בחוק ואסור להן להיכנס ולטפל בבתים פרטיים.

ז'קי לוי: אם הממשלה לא תעשה, אף אחד לא יעשה.

ז'קי לוי: לכן שיקום שכונות, לא רק שהוא פרויקט לאומי, אלא הוא גם לצמצום פערים, למנוע קרע בין האוכלוסיות ולא לתת תחושה שהחזקים באים על חשבון החלשים.

ז'קי לוי: לכן אני שמח שהפרויקט, אחרי מאבק, הצלחנו לחדש אותו.

ז'קי לוי: יצאנו לדרך בפעימה הראשונה בה הלכנו על מנת להיות משפיעים ויוצרים באמת יכולת ליצור עשייה אמיתית בשטח וקבענו שאת כל הסכום שגייסנו, נחלק בהתחלה לנגב-גליל.

ז'קי לוי: למה אמרנו נגב-גליל.

ז'קי לוי: אמרנו שנתחיל באמת מהמקומות שיש מחיר למחאה, יש מחיר להיסטוריה של הקמת הישובים.

ז'קי לוי: אני לא צריך לראות את תכנית סלאח שבתי, אני נולדתי שם.

ז'קי לוי: גילוי המסמכים מחדשים לעם ישראל אבל לא לנו.

ז'קי לוי: יושבים כאן כל ראשי הרשויות שגדלו שם והם לתפארת ההנהגה המקומית שמובילה את הערים היום.

ז'קי לוי: הם יכולים להגיד לכל אחד את מה שאני אומר כרגע.

ז'קי לוי: לכן רוב השכונות הוותיקות, אלה עולים שהקימו את הערים, התיישבו בחבלי ארץ שהיו גבולות המדינה, התמודדו עם מצוקה כלכלית וביטחונית ולא נטשו.

ז'קי לוי: אלו אנשים שאנחנו היום חייבים להם הכרת הטוב.

ז'קי לוי: לעשות את הצדק שנדרש ולפחות לתת להם סביבה נוחה, רמת חיים שכולנו מחויבים לתת ופעלנו בתחום השיקום הפיזי והשיקום החברתי.

ז'קי לוי: לא רק נכנסנו למבנים אלא לקחנו את הנוער ואנחנו מעצימים אותו.

ז'קי לוי: בנינו תכנית לשיקום החברתי, ישבנו עם כל רשות ובנינו תכנית.

ז'קי לוי: יש לכם את התכניות ביד.

ז'קי לוי: התכנית הייתה איך אנחנו מעצימים את הנוער, איך נותנים לנוער כלים ואנחנו נותנים את התקציב לשלוש שנים.

ז'קי לוי: כל אחד מבין שתקציב לשנה לא משפיע, הוא לא מחולל שינוי ואתה לא יכול למדוד את ההשפעה שלו.

ז'קי לוי: אבל אם אתה יוצר תכנית לשלוש שנים, אתה יודע שאתה יכול לבדוק הצלחה.

ז'קי לוי: בתחום שיקום שכונות פיזי, ישבנו עם הרשויות וקבענו כלל אחד והוא שאנחנו יוצאים לדרך בפתרון של מתחם.

ז'קי לוי: אנחנו לא נוגעים כאן ובורחים לשם והולכים לשם אלא אנחנו לוקחים אזור ומתלבשים עליו.

ז'קי לוי: מתחם-מתחם.

ז'קי לוי: זאת על מנת ליצור בבת אחת שינוי ולתת לאנשים להאמין שסוף סוף מגיעים אליהם.

ז'קי לוי: חבריי ראשי הרשויות, כמי שהיה ראש רשות יודע את זה טוב מכל אחד בעולם כמה כסף קטן וכמה השינוי גדול.

ז'קי לוי: המדינה מחזירה כסף לתושבים שמגיע להם.

ז'קי לוי: צריך להבין שיש מחיר כבד לגור בפריפריה ובעיירות הפיתוח ואנשים לא מבינים את זה אבל אני אומר את זה כאן.

ז'קי לוי: כמי שנולד וגידל שם ילדים, כל הדרך, מבעיית הדיור, מבעיית התעסוקה ומבעיית החינוך, אנחנו נדרשים כפול מכל אחד בארץ ואני גם אומר למה.

ז'קי לוי: על מנת לפרנס משפחה אצלנו, צריך ששני ההורים יעבדו אבל זאת לא הבעיה.

ז'קי לוי: הבעיה היא שההכנסה פר נפש היא נמוכה.

ז'קי לוי: איזה מפעלים הגיעו לעיירות הפיתוח?

ז'קי לוי: עתירי ידיים.

ז'קי לוי: מפעלי מזון, מפעלי תעשייה.

ז'קי לוי: אלה מפעלים שהשכר בהם נמוך.

ז'קי לוי: היום ברוך ה' יש שינויים ואנחנו רואים שינויים ענקיים כאשר יש מפעלים שהם עתירי ידע, ראש והכנסה משתנה.

ז'קי לוי: אבל במצב הקיים, יש עוד דבר שנתקלתי בו כמשרד השיכון, לא ידעתי לפני כן.

ז'קי לוי: אתם יודעים ששכר מינימום המדינה קבעה אבל אם שני ההורים מקבלים שכר מינימום, הם לא יכולים לקבל משכנתא.

ז'קי לוי: ידעתם את זה?

קריאה: נכון.

ז'קי לוי: למה?

ז'קי לוי: אין יכולת החזר.

ז'קי לוי: זה לא יכול לקום במדינת ישראל.

ז'קי לוי: אם המדינה קבעה שהשכר הוא סכום מסוים, היא חייבת לתת רצועת ביטחון גם להגיע לבית.

ז'קי לוי: לכן אנחנו פועלים, השר ואני, גם לשנות את הנושא הזה.

ז'קי לוי: אם אדם לא יכול לקנות בית, הוא הולך לשכירות.

ז'קי לוי: הוא משלם יותר מאשר הוא היה משלם משכנתא והבית לא שלו.

ז'קי לוי: אם ההורים צריכים להילחם על קיום והם מקבלים שכר מינימום, גם לשכור בית וגם לשלם עבור חינוך, קשה מאוד להוציא ילדים להשכלה גבוהה.

ז'קי לוי: כל אחד יודע שהעתיד הוא למי שרכש השכלה.

ז'קי לוי: זאת לא התקופה שלנו שיכולנו להסתדר.

ז'קי לוי: כל מי שלא ירכוש השכלה, לא יוכל להתקדם.

ז'קי לוי: ההשכלה זה כסף, חינוך הוא כסף, ולכן אני אומר שמחיר כבד משלמת הפריפריה ועיירות הפיתוח.

ז'קי לוי: המדינה משקיעה היום בתשתיות.

ז'קי לוי: נכון, אני יכול להגיד לכולם כאן שנלחמתי על כך בבית שאן והאוצר אמר שזה לא כלכלי.

ז'קי לוי: גם לא כלכלי להחזיק ישובים.

ז'קי לוי: מדינה לא מתנהלת כלכלית.

ז'קי לוי: מדינה מתנהלת בצורך לתת לתושב את הביטחון שלו.

ז'קי לוי: לכן התשתיות, רכבות זה א'-ב', כבישים הם א'-ב', לצמצם את המרחקים, לצמצם את הפערים.

ז'קי לוי: אדוני היושב ראש, בשטח נעשים דברים גדולים אבל אני רוצה שתדע שהדרך עוד ארוכה ויש הרבה מה לעשות.

ז'קי לוי: אני אכנס לנושא שיקום שכונות.

ז'קי לוי: אמרתי שב-2016-2017 לקחנו נגב-גליל והחלטנו להיכנס.

ז'קי לוי: ישבנו עם הרשויות.

ז'קי לוי: בנינו תכנית.

ז'קי לוי: אני חייב לומר כאן שההחלטה שלנו הייתה אמיצה וטובה.

ז'קי לוי: החלטנו שאנחנו מולים עם החברות המשכנות שלנו וראשי הרשויות.

ז'קי לוי: הקמנו צוות היגוי שקובע היכן אנחנו נכנסים וקובע מה אנחנו עושים.

ז'קי לוי: אנחנו לא באים מעל הראש.

ז'קי לוי: אנחנו באים כשותפים.

ז'קי לוי: אנחנו לא הריבון אלא הריבון הן הרשויות.

ז'קי לוי: זאת הטעות שמשרדי הממשלה לא מבינים.

ז'קי לוי: הרשויות הן הזרוע המבצעת הגדולה ביותר של המדינה.

ז'קי לוי: המדינה מקבלת החלטות אבל הן המבצעות בשטח.

ז'קי לוי: ככל שיהיה תיאום בינינו, ההצלחה יותר גדולה.

ז'קי לוי: אני יכול לומר שאם יש משרד שיש לו אשליות או הוא לא בטוח, שיבוא ויראה את משרד השיכון בשטח עם הרשויות והם יכולים להיות עדים להצלחה מהפכנית.

ז'קי לוי: כאשר הרשויות מעורבות והן מובילות, התוצאה בשטח מדהימה וגם קיים חסכון כסף גדול למדינה.

ז'קי לוי: הצענו תכנית.

ז'קי לוי: אני אתן לראש האגף שלנו שיסביר את החלוקה עליה החלטנו.

ז'קי לוי: עוד דבר אחד לפני כן.

ז'קי לוי: קיבלנו החלטה מקומית שלנו, של משרד השיכון, ללא החלטת המדינה.

ז'קי לוי: היום המדינה הולכת להיכנס לזה.

ז'קי לוי: החלטנו על השבר הסורי אפריקאי, ממטולה, קריית שמונה, חצור, צפת, טבריה, בית שאן, אילת, היכן שיש סכנת רעידות אדמה, לבצע חיזוק מבנים על חשבוננו.

ז'קי לוי: לא חיכינו למדינה.

ז'קי לוי: הסכנה בפתח.

ז'קי לוי: רעידת אדמה לא תבוא בהחלטת ממשלה אלא היא תפתיע אותנו.

ז'קי לוי: על מנת להיות ערוכים, תזכרו, כל מבנה שנבנה לפני 1985 לא יעמוד ברעידות אדמה.

ז'קי לוי: כל הדיור הציבורי שנבנה לקליטת עלייה, ברעידת אדמה יתרסק כמו מגדל קלפים.

ז'קי לוי: לכן המשרד הוביל, ואתם תראו את זה בתקציבים, שבכל ישוב שהוא בסכנת רעידות אדמה, לקחנו יוזמה וביצענו חיזוק מהתקציב שלנו.

ז'קי לוי: זאת גאוותנו על כך שהמשרד לקח יוזמה והתקדם אתה.

יואב קיש: תודה רבה לסגן השר ז'קי לוי.

יואב קיש: חשוב לי לומר גם לחברים שנמצאים כאן שהוועדה לא אחראית על משרד השיכון אלא בדרך כלל בוועדה אנחנו כן אחראים על מינהל התכנון.

יואב קיש: אנחנו לא ועדה שמפקחת על משרד השיכון ואת התכניות האלה של משרד השיכון אני פחות מכיר.

יואב קיש: בדרך כלל בוועדה, בגלל מינהל התכנון, עוסקים עם ראשי הרשויות בבנייה החדשה.

יואב קיש: אני מתחבר מאוד לאמירה שלך שאנחנו כשלטון מרכזי חייבים להוביל את ההשקעה בשכונות, בפריפריה ובכל מהלך ההתיישבות העצום שעשו כאן עם הקמת המדינה.

יואב קיש: זאת אחריות שלנו ואסור לנו ללכת לכיוון של הבנייה החדשה ולשכוח את הבסיס עליו הישובים האלה נמצאים.

יואב קיש: אני יכול לומר לך יותר מזה.

יואב קיש: הכרתי את כל הפיזי כמו שאתה קורא לו, אבל לא הכרתי את החברתי ואני אומר שזה חלק לא פחות חשוב.

יואב קיש: באמת יישר כוח בהסתכלות ההוליסטית השלמה הזו וההבנה שצריך לטפל גם במרקם הפיזי וגם במרקם החברתי.

יואב קיש: בבקשה, יוסי חדד.

יוסי חדד: תודה.

יוסי חדד: שלום לכולם.

יוסי חדד: כמו שסגן השר מתרגש, גם אני מתרגש.

יוסי חדד: אני עוסק בתחום שיקום שכונות מזה כשנה וחצי עד שנתיים.

יוסי חדד: נחשפתי לזה במשרד הבינוי והשיכון כעובד מדינה בתחילת שנת עבודה 2017.

יוסי חדד: אני רוצה לומר, כמי שצמח גם משיקום שכונות במרכז הארץ, שאין לי ספק שמדובר בתכנית לאומית חברתית ממדרגה ראשונה.

יוסי חדד: באותה הזדמנות אני רוצה להודות גם לשר יואב גלנט וגם לסגן השר ז'קי לוי שהובילו תכנית שאיכשהו בשנים שלפני 2016 לא ראינו אותה כשהיא מתרוממת.

יוסי חדד: ברגע שהבינו שיקום שכונות, השכונות מהן צמחנו, נשכח, הרימו את הכפפה והובילו פרויקט עם הרבה מאוד תקציבים.

יוסי חדד: נאמר כאן על ידי סגן השר שבשנת העבודה 2016 הוקצו לצורך הפרויקט הזה בנגב-גליל 137 מיליון שקלים כתחילת עבודה.

יוסי חדד: אחרי שהבנו שאכן התקציבים מושקעים בנושאים מאוד חשובים בהיבט של השכונות בישובים שמוגדרים כשכונות, שיקום שכונות, מי שזוכר, שיקום שכונות בשנות ה-70 המאוחרות, חוקק בכנסת חוק ואותן שכונות שראש הממשלה מנחם בגין ז"ל והשר דוד לוי שיבדל לחיים ארוכים הובילו את התכנית הזאת.

יוסי חדד: עם השנים היא התמסמסה ולצערנו הרב גם כספים לא הועברו לשכונות.

יוסי חדד: ראינו שבניינים רבים, שכונות רבות, גם בהיבט החברתי וגם בהיבט הקהלתי, הולכים ונעלמים לנו בין הידיים במדינת ישראל.

יוסי חדד: בשנת העבודה 2016 הושקעו 137 מיליון שקלים בתחום השיפוץ ובתחום החיזוק.

יוסי חדד: לא שכחנו את יישובי המיעוטים ועסקנו גם בהם, בעיקר בתשתיות.

יוסי חדד: עסקנו גם במועצות האזוריות, בעיקר תשתיות וחיזוק והעצמת הקשישים.

יוסי חדד: היכן שהבאנו לידי ביטוי את הנושא של ההתחדשות העירונית, עסקנו יחד עם ההתחדשות העירונית בתחום התשתיות.

יוסי חדד: בשנת העבודה 2017 התווספו כספים נוספים, 209 מיליון שקלים ועוד 122 מיליון שקלים בשנת 2018.

יוסי חדד: אנחנו עתידים גם לקבל עוד 140 מיליון שקלים.

יוסי חדד: בסך הכול אנחנו מדברים על 500 מיליון שקלים לצורך שיקום שכונות פיזי.

יוסי חדד: כלומר, יש כאן איזושהי תכנית שנבנתה במשרד הבינוי והשיכון על פי תנאי סף וקריטריונים ומה שנאמר כאן על ידי סגן השר, כל התכנית, אחרי שנקבעה על ידי המטה במשרד, יצאנו אל ראשי הרשויות שכלולים בשיקום שכונות ובנינו יחד אתם את תכנית העבודה.

יוסי חדד: כלומר, נתנו להם להחליט יחד אתנו בהיבט המקצועי ובנינו חלופות.

יוסי חדד: היו שלוש עדיפויות שנתנו לנו אפשרות לבוא ולתת מענה לאותם מתחמים, לאותן שכונות שהרבה מאוד שנים לא נגענו בהן, גם בהיבט השיפוץ וגם בהיבט חיזוק.

יוסי חדד: לגבי התחום החברתי.

יוסי חדד: אין ספק שאי אפשר לעסוק בתחום הפיזי ללא התחום החברתי.

יוסי חדד: נגעת בזה היושב ראש.

יוסי חדד: אנחנו מעצימים את הנוער על מנת להצמיח מנהיגות מתוך שיקום השכונות.

יוסי חדד: מקימים מרכזי נוער, פועלים בצמוד עם הקהילה.

יוסי חדד: לא מקבלים החלטות לבד אלא הכול בשיתוף פעולה עם הקהילה.

יוסי חדד: לשמחתי הרבה, אני רוצה לציין עובדה, שמרגע שמשרד הבינוי והשיכון לקח על עצמו את הנושא של שיקום השכונות, הצטרפו אלינו משרדים נוספים עם פרויקטים, עם מיזמים נוספים כמו שכונה טובה, שם אנחנו משקיעים עם המשרד להגנת הסביבה וכמו משרדים נוספים, כמו המשרד לשוויון חברתי ואחרים.

יוסי חדד: כלומר, יש משרדים נוספים שמבינים את הצורך בהשקעה הכדאית במתחמים ובשכונות השיקום.

יוסי חדד: בהזדמנות זו אני רוצה שוב לברך.

יוסי חדד: יושבים כאן חבריי בראשי הרשויות שהיו שותפים לדרך וימשיכו להיות שותפים.

יוסי חדד: אין לי ספק שאנחנו רואים את הפירות.

יוסי חדד: כשאתה מגיע לשכונה אחרי שיפוץ שנעשה ב-2016, אתה יושב עם שני אנשים מבוגרים, כמו באופקים, ואתה רואה שיש להם תאורה בחדרי המדרגות והם לא צריכים לשלם כי זו תאורה סולרית, אתה רואה דשאים, אתה רואה בניין משופץ - - -

דניאלה חרמון: סליחה, זה לא נכון מה שאתה אומר.

דניאלה חרמון: זה נורא מרגיז אותי.

יואב קיש: את תקבלי את זכות הדיבור.

דניאלה חרמון: אני אקבל את זכות הדיבור, אבל זה לא נכון.

יואב קיש: לא להתפרץ.

יואב קיש: אנחנו כאן בפורום מאוד רחב וגדול.

דניאלה חרמון: לא יהיה לנו זמן לדבר.

דניאלה חרמון: אתם הבאתם לכאן את כל היקום לדבר.

דניאלה חרמון: זה לא לעניין.

יואב קיש: אני מבטיח שאת תדברי.

דניאלה חרמון: לא באנו לבחירות של הליכוד.

דניאלה חרמון: סליחה כבודו.

יואב קיש: כמה פעמים היית בוועדה אצלי?

דניאלה חרמון: לא מעט פעמים.

יואב קיש: בראשותי.

דניאלה חרמון: ברור.

יואב קיש: אני לא זוכר.

דניאלה חרמון: אתה לא זוכר אותי.

יואב קיש: את תקבלי זכות דיבור.

יואב קיש: אני מבקש לא להתפרץ כי אחרת לא נצליח לנהל את הדיון.

יואב קיש: תודה.

יואב קיש: אני מבקש, יוסי, מילה אחרונה.

יוסי חדד: אני בדרך כלל לא אוהב לומר דברים שהם לא נכונים.

יוסי חדד: אני אומר רק דברים נכונים.

יוסי חדד: אני רוצה להבהיר לדניאלה - - -

יואב קיש: לא, אתה לא מבהיר לדניאלה.

יואב קיש: תודה רבה.

יואב קיש: להבנתי בשעה 14:00 האירוע המרכזי.

יואב קיש: אנחנו בשעה 13:50 נסיים כדי שאנשים לא יצטרכו לרוץ וחס וחלילה גם ייפלו.

יואב קיש: יש לי כאן באמת גוורדיה נפלאה של השלטון המקומי.

יואב קיש: אני חייב לתת את זכות הדיבור לדניאלה חרמון ולדינה דיין.

יואב קיש: שתיכן תדברו.

יואב קיש: יש לכן רק משימה אחת והיא לייצג את כל מי שיושבים כאן.

יואב קיש: אלה לוחות הזמנים.

רחל קטושבסקי: אני באתי ממינהל התכנון.

רחל קטושבסקי: אני הוזמנתי.

רחל קטושבסקי: גם אני רוצה לדבר.

יואב קיש: בסדר.

יואב קיש: אני אשקול.

יואב קיש: אם יהיה זמן, תקבלי.

יואב קיש: אנחנו מתחילים.

יואב קיש: יושב ראש השלטון המקומי מקבל את הזכות לפתוח ואני מבקש גם ממנו וגם משאר חבריי ראשי הרשויות, להיות קצרים.

יואב קיש: אני רוצה לשמוע כמה שיותר את הצד ההוא.

רחל קטושבסקי: אני באתי מבאר שבע.

חיים ביבס: הכול בסדר אבל את המדינה.

חיים ביבס: יש אנשים שבאו והם מה שנקרא משתמשי הקצה, או רשויות או תושבים.

חיים ביבס: צהרים טובים.

חיים ביבס: קודם כל, אני רוצה לברך את היושב ראש על הדיון ועל היום.

חיים ביבס: אני רוצה לברך גם את סגן השר.

חיים ביבס: אני חושב - כמי שגדל והתחנך בעיר פיתוח ומכיר את הימים של שיקום שכונות האמיתי שהיה בתקופתו של דוד לוי שהיה אז שר הבינוי והשיכון – שאנחנו רחוקים מאוד מהתקופה הזאת.

חיים ביבס: אני מבין שבזמן האחרון התחילו להציג כל מיני תכניות כאלה שהן בסדר לקראת מה שנקרא רשויות, אבל זה רחוק ממה שאנחנו מצפים.

חיים ביבס: אני גם אמרתי שאני בניגוד לאחרים שבאים בלי פתרון, אמרתי שאנחנו באזורי הביקוש משאירים למדינה עודפים של שבעה-שמונה מיליארד שקלים במינהל מקרקעי ישראל.

חיים ביבס: אין שום סיבה שבכל שנה ייקחו מיליארד אחד וישקיעו אותו שם.

חיים ביבס: כל ההתחדשות העירונית צריכה להתחיל קודם כל בפריפריה.

חיים ביבס: הכסף צריך ללכת לשם.

חיים ביבס: כאשר בזמנו דיברנו על העמדת תקציב משמעותי, התקציב הזה נחתך ביותר מחצי בתקציב המדינה וכאילו נשכח.

חיים ביבס: אני חושב שדווקא אתה כאן מוביל דיון כדי שיגיע לכאן האוצר ויגיעו כולם.

חיים ביבס: אפשר לצבוע את הכול בצבעים.

חיים ביבס: אני חושב שהמדינה צריכה להביא עוד כמה מאות מיליונים בפיתוח ולשים אותם שם מאותו תקציב שאני צובע אותו.

חיים ביבס: כאשר אצלי אני משווק 4,000 יחידות דיור, מדינת ישראל מרוויחה מאות מיליונים.

חיים ביבס: היא יכולה לשים לפחות 20-30 אחוזים מזה רק בעיירות הפיתוח.

חיים ביבס: אני רוצה לגעת בעוד נקודה.

חיים ביבס: עיירות הפיתוח הן לא רק בית שאן ודימונה וכל מה שמסביב.

אורנה פרץ: קריית שמונה.

חיים ביבס: קריית שמונה היא כמו בית שאן.

חיים ביבס: אותו הדבר בדיוק.

חיים ביבס: בשבילי עיירות פיתוח זה גם מעלה אפרים, שזונחים אותן ולא מטפלים בהן ושמים אותן באמצע, בין לבין.

חיים ביבס: הן לא נמצאות כאן ולא נמצאות שם והן נופלות ובסופו של דבר אנחנו המפסידים הגדולים.

חיים ביבס: לכן צריך להכליל את כל מי שפריפריה באמת ופיתוח באמת.

יואב קיש: תודה רבה.

יואב קיש: כמו שהבטחתי, דניאלה חרמון.

יואב קיש: כמו שהוא לא לקח יותר מדי זמן, גם את.

יואב קיש: שתי דקות.

יואב קיש: יש כאן הרבה דוברים.

קריאה: גם לאחותה התאומה מותר לדבר?

יואב קיש: לא.

יואב קיש: היא מייצגת אותך.

דניאלה חרמון: אני רוצה לציין שאני מדימונה.

דניאלה חרמון: יושב כאן ראש העיר שלי וראש העיר שלי, אני לא אומרת את זה כרגע מתוך התלקקות או משהו, אבל אין הרבה ראשי ערים במדינת ישראל שנותנים גיבוי לנושא של הדיור הציבורי כמו בני ביטון.

2186: בני עשה הכנה טובה.

יואב קיש: אני שמח לשמוע את מה שהיא אמרה ועכשיו בואו נחזור לעניין.

דניאלה חרמון: אני אומר למה אני אומרת את זה.

דניאלה חרמון: אני פעילה חברתית בדיור הציבורי כבר כמה שנים.

דניאלה חרמון: אני מעורבת חברתית עם כל מיני אנשים במדינת ישראל ואני שומעת את התלונות מהשטח והתלונות מהשטח הן כאלה שראשי הערים לא אוהבים דיור ציבורי גם בפריפריה.

דניאלה חרמון: דבר שני.

דניאלה חרמון: אני מתה על המשפט הזה גדלתי בדיור ציבורי.

דניאלה חרמון: חבר'ה, צמחתם בדיור ציבורי והיום אנחנו נובלים בדיור הציבורי.

דניאלה חרמון: הדיור הציבורי של שנות ה-50 הוא לא הדיור הציבורי של 2018.

דניאלה חרמון: אבל אלה אותם בניינים שעומדים שמאז לא נגעה בהם יד אדם.

דניאלה חרמון: כשכבר החלטתם להיכנס אליהם, אתם משפצים את מה שמסביב ולא את מה שבפנים.

דניאלה חרמון: בואו אני אקח אתכם לבניינים בדימונה והנה, ראש העיר שלי כאן והוא נלחם על זה עם עמידר.

דניאלה חרמון: אני אקח אתכם לבניינים שמשפצים מבחוץ ולא את מה שבפנים.

דניאלה חרמון: דירות הרוסות והדיירים אוכלים קש.

דניאלה חרמון: אדוני סגן שר השיכון והבינוי ז'קי לוי, אני רוצה לומר לך תודה רבה כי באמת אנחנו במאבק הזה הרבה מאוד שנים.

דניאלה חרמון: מאז שיואב גלנט יחד עם כבודו נכנס לתפקיד, התחילו באמת השינויים.

יואב קיש: אין ספק.

יואב קיש: רואים.

יואב קיש: נכון.

דניאלה חרמון: והתחילה להיות אוזן קשבת.

דניאלה חרמון: אלה שני דברים שונים לגמרי.

דניאלה חרמון: אנחנו ביוני 2018 ואין תקציבים לדיור ציבורי.

דניאלה חרמון: כמעט ולא שובצו דירות.

דניאלה חרמון: אני רוצה לומר שיש עניים חדשים והעניים החדשים עדיין מחוסרי דיור.

דניאלה חרמון: העניים החדשים הם אנשים שעובדים והם מלח הארץ ואין להם קורת גג.

יואב קיש: זה הגדלת הדיור הציבורי.

דניאלה חרמון: אבל הגדלת הדיור הציבורי חייבת להיות בחקיקה.

דניאלה חרמון: אם מחר תיפול הממשלה, אנחנו לא יודעים מה יהיה.

ז'קי לוי: מילה אחת.

ז'קי לוי: שמעתי אותך.

ז'קי לוי: אני מסכים עם כל מה שאמרת אבל תזכרי דבר אחד והוא שאנחנו הולכים לסגור פערים של 30 שנים.

ז'קי לוי: פעם ראשונה הצגנו היום במסיבת עיתונאים תכנית לעשר שנים קדימה.

ז'קי לוי: אני מסכים עם כל מילה שלך.

ז'קי לוי: אנחנו מתמודדים והולכים להעביר את זה בהחלטת ממשלה ולהעביר את זה בחקיקה.

ז'קי לוי: אני מקווה שתעזרו לנו.

דניאלה חרמון: אנחנו אתך.

דניאלה חרמון: בחודש הבא יתקיים יום הדיור הציבורי.

יואב קיש: תודה רבה.

יואב קיש: ראשי המועצות וראשי הרשויות, אני הולך ברצף הזה בלי אפליה.

יואב קיש: אלי ברדה, ראש עיריית מגדל העמק.

אלי בן-דהן: אדוני היושב ראש, חברי הכנסת, ראשי הרשויות, קהל, תושבי מגדל העמק שבקהל, הנחיתי אותם לא להפריע.

אלי בן-דהן: אני רוצה קודם כל לפתוח בתודה לסגן השר ולשר על כך שהם החזירו את שיקום שכונות כי כך קוראים לתכנית.

אלי בן-דהן: שיקום שכונות חוזר.

אלי בן-דהן: למה הוא חוזר?

אלי בן-דהן: כי הוא נעדר לפחות חמש שנים.

יואב קיש: בדיון הזה למדתי שראשי רשויות מפריעים אחד לשני כמו חברי כנסת.

קריאה: לא מפריעים.

קריאה: מפרגנים.

אלי בן-דהן: רבותיי, שאפו גדול על עשייה של צדק חברתי של סגן השר ושל השר ושל הצוות שלו.

אלי בן-דהן: הם עשו משהו גדול בהיבט של הצדק החברתי.

אלי בן-דהן: אבל, אחרי שפתחנו בטוב יש אבל, בואו נסכים שזה לא מספיק.

יואב קיש: חד וחלק.

אלי בן-דהן: הכסף לא מספיק.

אלי בן-דהן: אם אני מקבל תיאורטית מיליון שקלים בשנה, אני מסדר בניין אחד ברחוב אחד.

אלי בן-דהן: כשאני רוצה להישאר באותו רחוב, אני צריך להיות עשר שנים ברחוב הזה כדי לסיים רחוב ולעבור לרחוב אחר.

אלי בן-דהן: דבר שני.

אלי בן-דהן: אנחנו צריכים – כמו בדור הדיגיטלי – לעבור שלב, לעבור לדור הבא, והדור הבא אומר לדבר במושגים של התחדשות עירונית ולא של שיקום שכונות.

אלי בן-דהן: אנחנו רוצים התחדשות עירונית כוללת בכל רחבי המדינה.

אלי בן-דהן: הערים שיושבות כאן, כל אחת חתמה על הסכם גג לבנות 6,000 יחידות דיור.

אלי בן-דהן: כל אחד כאן חתם על לפחות 6,000 יחידות דיור.

אלי בן-דהן: תהיה עיר חדשה ועיר ישנה.

אלי בן-דהן: עיר צעירה ועיר מבוגרת.

אלי בן-דהן: לא יכול להיות שבעיר אחת יהיו שתי קהילות, שתי אוכלוסיות, שתי ערים ולכן צריך ללכת בגדול עם עודפי הכסף של המדינה ובסדרי עדיפויות שלה להתחדשות עירונית כוללת ולהתחיל בערים שחתמו על הסכם גג.

אלי בן-דהן: משפט אחרון.

אלי בן-דהן: אי אפשר בלי לסגור בדבר תורה כלשהו.

אלי בן-דהן: מתוך המקורות שלנו נאמר היזהרו מבני עניים כי מהם תצא תורה.

אלי בן-דהן: אנחנו בפריפריה הגיאוגרפית והחברתית יכולים להיות גאים, ההורים שלנו, הסבים שלנו יכולים להיות גאים כי אנחנו היום מנהיגים במדינה, ברשויות המקומיות, בצבא, בממשלה וזה הביטוי של הניצחון הגדול של ערי הפיתוח בפריפריה הגיאוגרפית והחברתית.

אלי בן-דהן: לנו יש משימה והיא לא לשכוח מהיכן באנו אלא להפעיל את כל הכוחות שלנו כדי לעשות הכי טוב.

יואב קיש: תודה רבה.

יואב קיש: בני ביטון, ראש עיריית דימונה, בבקשה.

דניאלה חרמון: המשימה שלך צריכה להחזיר את הצעירים לפריפריה ולא להתבייש בפריפריה.

בני ביטון: אדוני היושב ראש, סגן השר, יושב ראש השלטון המקומי, יושב ראש האסיפה שלנו, ראשי רשויות, אזרחים שבאו גם מדימונה, גם מקריית שמונה, גם ממגדל העמק וגם מבאר שבע ומעוד מקומות.

בני ביטון: קודם כל אני פותח ואומר תודה לראש העיר הקודם שלנו חבר הכנסת מאיר כהן ולחבר הכנסת אלי אלאלוף שיזמו ונתנו.

בני ביטון: כיושב ראש פורום ערי הפיתוח של מרכז השלטון המקומי, אני חושב שסוף סוף הביאו את ערי הפיתוח לקדמת הבמה.

בני ביטון: אנחנו עושים את שלנו, חיים, אני, השלטון המקומי, אבל אלה לא ערי הפיתוח אלא אלה הן הערים המפתחות.

בני ביטון: לא שתו לי ולא אכלו לי אבל יש משהו בדבריה של דניאלה.

בני ביטון: חייבים כאן לומר מילה טובה גם לז'קי וגם ליואב גלנט.

בני ביטון: יואב גלנט נכנס וביום הראשון שלו שינה את המדיניות שלו במשרד השיכון.

יואב קיש: אין מחיאות כפיים.

בני ביטון: הוא שינה את המדיניות שלו.

בני ביטון: לאחר שיחה שהייתה לי אתו, הסברתי לו וביקשתי שיחזיר עטרה ליושנה.

בני ביטון: אני בוגר מחנה דוד לוי, אני אומר לכם שעדיין לא הגיעו לקצה של שיקום שכונות של דוד לוי אבל שיבדל לחיים ארוכים דוד.

בני ביטון: כנראה שיש לו ממשיך וזה ז'קי וגם גלנט והם עשו את זה על הצורה הטובה ביותר.

בני ביטון: אבל דניאלה נגעה בנקודה נכונה.

בני ביטון: אני חתמתי על הסכם גג של 30,000 יחידות דיור ושמתי בהסכם הגג שלי, רק שראשי הערים לא יקפצו לי, 350 מיליון שקלים לשיקום ושיפוץ.

בני ביטון: לא תהיה דימונה א' ודימונה ב'.

בני ביטון: אבל מה שקורה, והיא נגעה בנקודה הכי חשובה, זאת כניסה לתוך הבתים.

בני ביטון: אי אפשר לעשות לגברת קוסמטיקה, לאפר אותה ולא להיכנס לתוכה.

בני ביטון: אני אומר שזה שלב אחד שאתם צריכים להיכנס בו לעובי הקורה.

בני ביטון: השלב השני הוא שהתחייבתם, חמישה אחוזים מהבנייה לדיור הציבורי.

בני ביטון: מגיעות גם לדיור הציבורי דירות חדשות של 2018.

בני ביטון: הבטחתם.

ז'קי לוי: זה מופיע בתכנית שלנו.

דניאלה חרמון: וזה לא מיושם.

בני ביטון: הבטחתם.

בני ביטון: אני מאמין גם לגלנט ואני מאמין גם לז'קי וגם למנהל האגף.

בני ביטון: נעשית עבודה בשיקום שכונות, עבודה יוצאת מן הכלל.

בני ביטון: יושב חברי וידידי ראש עיריית עכו שמעון לנקרי שעשה דבר יוצא מן הכלל.

בני ביטון: פורום ערי הפיתוח היה בביקור יחד עם יושב ראש השלטון המקומי ולמדנו.

בני ביטון: מה שאתם נתתם לנו כרגע, זאת כניסה למתחמים פרטיים שאנחנו לא יכולים.

בני ביטון: עשה את זה ראש עיריית עכו ואנחנו עושים את זה כרגע בדימונה בקטן ולא בגדול.

בני ביטון: צריך לדעת להיכנס גם לדירות הפרטיות של שנות ה-50 וה-60.

בני ביטון: חיים נגע בנקודה הכי חשובה והיא הספסרים של מינהל מקרקעי ישראל.

בני ביטון: אלה הספסרים הגדולים ביותר.

בני ביטון: סליחה שאני מתבטא בחומרה.

יואב קיש: כן, זה חריף.

בני ביטון: אני אמרתי את זה גם לחברי וידידי שר האוצר.

בני ביטון: לא יכול להיות שילד בדימונה ובקריית שמונה בדיור למשתכן יקבל את המענק כמו ברעננה ובכפר סבא.

בני ביטון: יש עיוות.

בני ביטון: זאת אותה קופה.

בני ביטון: איך אמר לי חיים ביבס?

בני ביטון: הבן שלי זכה בדיור למשתכן במודיעין, אצלו, ומה הוא אומר לי?

בני ביטון: הוא זכה במפעל הפיס בלי לגרד, ולמה?

בני ביטון: כי ההבדלים הם 800 אלף שקלים בינינו לבינם אבל זאת אותה קופה.

בני ביטון: אנחנו משלמים מס הכנסה, אנחנו מקבלים את זה ולא יכול להיות ששר האוצר – ואני אומר שהוא עושה עבודה יוצאת מן הכלל –

יואב קיש: תודה.

בני ביטון: אני מסיים.

בני ביטון: זה היום שלי, זה היום של עיירות הפיתוח ואני יושב ראש ערי הפיתוח ואני מדבר על חשבון ידידי לנקרי.

בני ביטון: אני אומר את זה באמת ואני פונה אליך אדוני היושב ראש.

בני ביטון: נכון שזה לא בסמכותך אבל כנס את הוועדה לדון בשני פרמטרים, לנושא הדיור הציבורי והשיפוצים שזה הדבר הכי חשוב.

בני ביטון: נעשית עבודה אבל להגיד לוח זמנים.

בני ביטון: יסלח לי ידידי, אבל תכנית עשור, אנחנו לא יודעים הכין אנחנו נהיה והיכן אתה תהיה.

בני ביטון: אני אומר תכנית קצרת טווח, חמש שנים, לא יותר מחמש שנים.

ז'קי לוי: אתה יודע מהי תכנית עשור?

ז'קי לוי: שאנחנו מתחילים היום לעוד עשר שנים.

ז'קי לוי: גם אם יתחלף שר השיכון, זה ימשיך.

בני ביטון: אני אסיים בטוב אדוני יושב ראש האסיפה שעושה עבודה יוצאת מן הכלל והוא המנטור שלנו, ראש העיר מגדל העמק.

בני ביטון: הדבר השני.

בני ביטון: חתמו ראשי רשויות על הסכמי גג ואני בין האחרונים שחתמתי יחד עם אלון דוידי שהוא אחרון אחרון חביב, ראש עיריית שדרות.

בני ביטון: אני חושב ששם צריך לעשות שינוי ולעשות מקצה שיפורים.

בני ביטון: ללכת ולבנות דירה, תבינו, זה גירעון לרשות המקומית.

בני ביטון: תודה רבה.

יואב קיש: שתי דקות לדינה דיין.

יואב קיש: גם בוחבוט ידבר ואני מודה לכל ראשי הרשויות.

דינה דיין: קודם אומר דבר שבח כי אני באמת עובדת מול ז'קי כבר זמן מה ואין מה להגיד, סוף סוף אדם שמבין את השיח ומבין את הבעיות וחי אותן.

יואב קיש: שבא לעבוד ומצליח.

דינה דיין: בא לעבוד ומצליח ואת זה צריך לומר.

דינה דיין: עם זאת המצב בישראל היום הוא מצב קשה מאוד.

דינה דיין: יש לנו שני מיליון עניים ואני אחת מהם, מתחת לקו העוני.

דינה דיין: הייתי נוכחת כאן בדיון לפני שבוע.

דינה דיין: אף אחד מכם לא טרח להגיע.

דינה דיין: דיון על הקמת עשרה ישובים חדשים.

יואב קיש: חמישה.

דינה דיין: בסופו של דבר היו עשרה.

יואב קיש: חמישה.

יואב קיש: בדיון שהיה כאן, היו חמישה.

דינה דיין: כבוד היושב ראש אמר שציונות לא נמדדת בכסף.

דינה דיין: אנחנו מדינה, ברוך ה', 2018, יש כאן מדינה עשירה שיכולה לקחת אחריות.

דינה דיין: לא יכול להיות שיש לנו כל כך הרבה ילדים שחיים מתחת לקו העוני, שיש לנו בעיות של מזון.

דינה דיין: יש ילדים בישראל עם חוסר ביטחון תזונתי.

דינה דיין: אני רואה כאן הרבה נשים מסביב לשולחן והן יודעות על מה אני מדברת.

דינה דיין: אתם לא יכולים לשבת עם הזחיחות הזאת.

דינה דיין: אתם צריכים להתעורר.

דינה דיין: הסכום המדובר הוא לפחות 150 מיליארד שקלים.

דינה דיין: בתיקון של חמש שנים הממשלה הזאת שיושבת כאן אחרי 40 שנות ליכוד, אם היא לא תרים את הכפפה הזאת, בסופו של דבר תהיה כאן מהפכה.

יואב קיש: תודה רבה.

יואב קיש: אני מאוד מתחבר לה שאת אומרת.

יואב קיש: במילה אחת, כי התייחסת לזה.

יואב קיש: בדבריי כאן היום אמרתי שאסור לנו לשכוח – ואני חושב שהמהלך שמוביל סגן השר הוא מאוד חשוב – את ההשקעות בתוך הערים פנימה.

יואב קיש: התחדשות עירונית של השכונות עצמן.

יואב קיש: מצד שני, וכאן אני אומר שאני עדיין שם, אני חושב שראוי וצריך, וכל דבר לגופו, כן להקים גם ישובים חדשים.

יואב קיש: בעיניו זו גם שליחות וגם ציונות.

יואב קיש: אפשר להתווכח על זה, אבל כרגע זה לא המקום.

יואב קיש: אני רוצה לומר תודה לשמעון לנקרי מעכו שהגיע.

יואב קיש: ראיתי כאן גם את שלמה קטן מאלפי מנשה, ניסים מלכה שהיה, אלון דוידי וסימון אלפסי מיקנעם.

יואב קיש: תודה רבה על הנוכחות.

יואב קיש: אחרון הדוברים, שלמה בוחבוט, ראש עיריית מעלות.

רחל קטושבסקי: אני הוזמנתי במיוחד לזה ובאתי במיוחד.

יואב קיש: בסדר.

יואב קיש: בבקשה.

יואב קיש: אחר כך שלמה בוחבוט.

רחל קטושבסקי: תודה רבה.

רחל קטושבסקי: אני מינהל התכנון מחוז דרום.

רחל קטושבסקי: אני אומר כמה דברים מאוד בקצרה.

רחל קטושבסקי: קודם כל, חשוב לקרוא לזה התחדשות מרכזי ערים ולא שיקום שכונות או התחדשות השכונות הוותיקות בערים.

רחל קטושבסקי: זה גם יותר נכון.

יואב קיש: אני לא מתווכח על הנכון.

יואב קיש: אני יכול לומר לך שיש מסר חשוב מאוד גם בחזרה הזו.

יואב קיש: אני מסכים עם מה שאת אומרת אבל אני לא פוסל את מה שנאמר.

יואב קיש: היא צודקת.

יואב קיש: אנחנו לא יכולים להישאר עם שיקום שכונות לנצח.

יואב קיש: זה היה מהלך נכון שסיימנו אותו ועכשיו אפשר להתקדם.

רחל קטושבסקי: אנחנו צריכים להבין שהמהלך כולל הרבה יותר משיקום המבנים.

רחל קטושבסקי: זה שיקום מרחב שלם שכולל מבנים למגורים, מבני תעסוקה, משרדים, חנויות, דברים שקיימים במרקם הקיים.

רחל קטושבסקי: אני רוצה לומר שאי העשייה הזו או התמקדות רק בשיקום שכונות היא הרס הערים שלנו.

רחל קטושבסקי: זאת לא רק האוכלוסייה שגרה כאן

רחל קטושבסקי: באותם מרחבים אלא זה הרס הערים.

רחל קטושבסקי: זה האינטרס של מדינת ישראל, לשקם את המרחב כולו.

דניאלה חרמון: את גרה בווילה או בדיור ציבורי?

דניאלה חרמון: אם היית גרה בדיור ציבורי, לא היית מדברת כך.

יואב קיש: לא להפריע.

דניאלה חרמון: אני לא מסכימה למה שהיא אומרת.

יואב קיש: אני יודע.

יואב קיש: גם אני לא הבנתי מה היא אומרת אבל בכנסת לפעמים שומעים דברים שלא מסכימים אתם.

רחל קטושבסקי: עוד משפט אחד.

יואב קיש: לא.

יואב קיש: סיימת.

יואב קיש: בוחבוט, בבקשה.

2186: דניאלה, את מפריעה לראשי הערים.

2186: את כאילו מרימה את הדגל וראשי הערים לא עושים כלום.

דניאלה חרמון: אף אחד לא אמר את זה.

2186: שבי קצת בשקט.

דניאלה חרמון: אף אחד לא אמר את זה.

דניאלה חרמון: אתה היית יושב ראש השלטון המקומי ולא עשית כלום.

דניאלה חרמון: תגיד את האמת.

2186: אני באתי לכאן לברך את ז'קי.

יואב קיש: נכון.

יואב קיש: כמו כולנו.

2186: הוא עושה עבודה מצוינת.

2186: חבל מאוד שבמשך 30 שנים מאז דוד לוי הפסיק להיות שר הבינוי והשיכון, הפסיקו את נושא שיקום השכונות.

2186: אני רוצה מאוד לקצר.

2186: ז'קי, לפני שאתה הולך שוב לשלטון המקומי, בוא ביחד נחוקק חוק שקיים בכל העולם, בלי טובות, חוק שיקום השכונות.

2186: זאת אומרת שכל ממשלה חייבת.

2186: אתה הולך לגרמניה, אתה הולך לכל מקום בעולם וזה כך.

2186: גברת חרמוני צודקת.

2186: איך נכנסים לפנים הבתים, זאת בעיה גדולה.

יואב קיש: אלון דוידי, רצית משפט?

קריאה: שיפוצים.

קריאה: איפה הכסף לשיפוצים?

אלון דוידי: קצר.

אלון דוידי: אחלה שיקום שכונות אבל אני מציע למשרד השיכון ללמוד גם מהמשרד להגנת הסביבה.

אלון דוידי: שיקום שכונות, אנחנו משקיעים ובונים ועושים אבל בסוף אין אחזקה.

אלון דוידי: המשרד להגנת הסביבה הכניס פאנלים סולריים לכל בניין ובזה אנחנו מממנים את ועד הבית ואת כל הדברים.

אלי בן-דהן: זה פרויקט של משרד השיכון.

אלי בן-דהן: תן קרדיט לז'קי.

אלון דוידי: אני לא מדבר הרבה אלא רק חצי דקה.

אלון דוידי: אני מצטרף לדברים שנאמרו.

אלון דוידי: לא באתי לכאן לעשות פרופגנדה אלא באתי להגיד משהו אמיתי.

אלון דוידי: בסוף, אם ייקחו את הנושא של איכות הסביבה, ישימו פאנלים סולריים וידאגו לכסף לוועד הבית ולפעילות חברתית בתוך הבתים, זה יעזור.

אלון דוידי: אתה רוצה בשנה הבאה לבוא למגדל העמק ולשפץ את הבתים?

אלון דוידי: בבקשה.

יואב קיש: תודה.

יואב קיש: אני רוצה לסכם את הדיון.

יואב קיש: חברים, קודם כל, מבחינת לוחות זמנים, מכאן הולכים לאולם המרכזי.

יואב קיש: שלושה דברים שאני לפחות למדתי ולא הכרתי אותם.

יואב קיש: ז'קי, אני חושב שהפעילות שלך ושל השר ושל המשרד באמת מציאות בלעדיה היינו במקום רע מאוד.

יואב קיש: לא מספיק ויש עוד המון מה לעשות.

קריאה: אבל גם שינוי קריטריונים.

יואב קיש: הדבר הראשון הוא האם אתם נכנסים לבתים, וממה שאני שומע מהשטח זה לא מספיק.

יואב קיש: גם אם נכנסים, לא מספיק.

יואב קיש: שנית, וכאן אני מתחבר למה שאמרו גם ביבס וגם בני, הנושא של הקצאת משאבים, של הקרקעות של מינהל מקרקעי ישראל, מיועדות להתחדשות עירונית בתוך השכונות – זו המשימה ואני אעזור ואתן כתף בעניין הזה.

יואב קיש: תודה רבה.

יואב קיש: הישיבה נעולה.